Noteikumi par Latvijas Universitātes Doktora studiju programmu direktoru padomi

*Apstiprināti  
ar LU 03.12.2003. rīkojumu Nr. 1/ 203*

**1. Vispārīgie noteikumi**

1.1 Latvijas Universitātes Doktora studiju programmu direktoru padome (turpmāk - DDP) ir koleģiāla institūcija, kuru izveido ar LU rektora rīkojumu un kura darbojas saskaņā ar šiem noteikumiem.  
1.2. DDP darbības mērķis ir sekmēt LU doktora studiju kvalitāti un efektivitāti.  
1.3. DDP savus uzdevumus veic patstāvīgi, ievērojot Latvijas Republikas likumus, LU Satversmi, Latvijas Republikas Ministru kabineta noteikumus, LU Senāta lēmumus, LU rektora izdotos rīkojumus, LU vadības lēmumus, LU zinātņu prorektora norādījumus.

**2. DDP struktūra, darbība un vadība**

2.1. DDP sastāvu veido:

2.1.1. Visu LU doktora studiju programmu direktori;  
2.1.2. DDP var papildināt zinātņu prorektora iecelti LU vadības un administrācijas pārstāvji un eksperti.

2.2. DDP vada priekšsēdētājs. Pēc LU zinātņu prorektora priekšlikuma DDP priekšsēdētāju ar vienkāršu balsu vairākumu uz trim gadiem ievēl DDP sēdē. Pēc DDP priekšsēdētāja priekšlikuma DDP sēdē ievēl divus priekšsēdētāja vietniekus.  
2.3. Konkrētu jautājumu risināšanai DDP pēc savas iniciatīvas no padomes locekļu vidus veido nozaru - humanitāro, sociālo, dabas zinātņu - ekspertu grupas. Ekspertu grupā jābūt ne mazāk par trim DDP locekļiem.  
2.4. DDP darba formas ir DDP sēdes, nozaru ekspertu grupu sēdes, elektroniski veikta viedokļu aptauja, balsojums. DDP sēdes vada priekšsēdētājs, viņa prombūtnes laikā, viens no priekšsēdētāja vietniekiem. DDP un nozaru ekspertu grupu sēdes tiek protokolētas.  
2.5. DDP darbību un tās sēžu protokolēšanu nodrošina LU Akadēmiskais departaments. DDP sēdes notiek ne retāk kā divas reizes semestrī. Pēc DDP priekšsēdētāja vai nozaru ekspertu grupas iniciatīvas sēdes izziņo LU Akadēmiskais departaments.   
2.6. DDP ir tiesīga pieņemt lēmumus, ja tās sēdē piedalās vismaz puse padomes locekļu vai ja elektroniski aptaujāti un savu viedokli izteikuši vismaz 2/3 padomes locekļu. Lēmumu pieņem ar vienkāršu balsu vairākumu. Vienāda balsu sadalījuma gadījumā izšķirošā balss ir DDP priekšsēdētājam.

**3. DDP uzdevumi**

3.1. Piedalīties doktora studiju attīstības stratēģijas izstrādē, sagatavot priekšlikumus doktorantu skaita noteikšanai nozaru grupās, izstrādāt priekšlikumus LU doktora studiju normatīvajiem aktiem,   
3.2. Izskatīt LU doktorantūras kopprojektu pieteikumus un lemt par to īstenošanu un finansēšanu:

3.2.1. Pārraudzīt visu doktorantūras attīstības kopprojektu realizācijas gaitu.  
3.2.2. Kopā ar kopprojektu vadītājiem un attiecīgo nozaru ekspertu grupu pārstāvjiem analizēt katra atsevišķa projekta realizāciju.

3.3. Izskatīt iesniegtās LU Doktorantūras studiju programmas un lemt par to iesniegšanu apstiprināšanai Senātā.

**4. DDP ir tiesības un pienākumi**

4.1. Ar sēdes lēmumu LU noteiktajā kārtībā izvirzīt jautājumus izskatīšanai LU vadībā, Akadēmiskās komisijās, Dekānu padomē un Senātā.   
4.2. Ar sēdes lēmumu pieprasīt skaidrojumu LU vadībai par jebkuru ar LU doktora studijām saistītu jautājumu.  
4.3. Apspriest Akadēmiskajā departamentā rakstiski iesniegtos DDP priekšsēdētājam adresētos jautājumus vai dokumentus un pēc to izskatīšanas nākamajā DDP sēdē dot ieteikumus LU zinātņu prorektoram.

**5. DDP finansējums**

5.1. Direktoru padomes un tās priekšsēdētāja darbs tiek apmaksāts no doktora studiju attīstības kopprojektu līdzekļiem, nepārsniedzot divus procentus no to apjoma.

**6. DDP darba pārraudzība.**

6.1. DDP darbu pārrauga LU zinātņu prorektors.  
6.2. DDP lēmumus īsteno ar rektora rīkojumiem vai prorektora norādījumiem.  
6.3. DDP likvidē ar rektora rīkojumu.